**At se den anden udefra og indefra**

Når man betragter et barn, der eksempelvis er i gang med noget uhensigtsmæssigt, kan man anlægge forskellige perspektiver, som bliver meget afgørende for, hvordan man reagerer. Når man ser barnet udefra, reagerer man direkte på barnets adfærd: ”Stop, nu skal du opføre dig ordentligt!” Når man ser barnet indefra, fortolker man barnets adfærd som et meningsfuldt udspil forårsaget af indre behov: ”Det virker som om, der er noget, der går dig på. Vil du fortælle mig om det?” Når man ser barnet indefra, åbnes langt flere handlemuligheder.

* Vælg en konkret situation, hvor samspillet frustrerede dig: Prøv at lave en analyse, hvor du først beskriver situationen med udgangspunkt i en ydre beskrivelse og derefter en analyse, hvor du ser barnet indefra. Læg mærke til, hvilke muligheder der åbner og lukker sig i disse to forskellige betragtningspunkter.